‘ও আমার দেশের মাটি, তোমার পরে ঠেকাই মাথা...।’ দেশের প্রতি ভালবাসার এই গান গাইছেন সারদা মামলার অন্যতম অভিযুক্ত দেবযানী মুখোপাধ্যায়। সঙ্গে রয়েছেন আরেক সাজাপ্রাপ্ত বন্দি মধুরিতা সরখেল। 
দেবযানী বর্তমানে দমদম জেলে বন্দি। সেখানে বুধবার, স্বাধীনতা দিবসের অনুষ্ঠানে মধুরিতার সঙ্গে গোটা পাঁচেক দেশাত্মবোধক গান গেয়ে দেবযানী তাক লাগিয়ে দিলেন জেলের বাকি আবাসিক, কারারক্ষী এবং কর্তাদের।
এমনিতে রাজ্যের প্রতিটি জেলেই স্বাধীনতা এবং প্রজাতন্ত্র দিবসের দিন জাতীয় পতাকা উত্তোলন করা হয়। সঙ্গে নাতিদীর্ঘ একটি সাংস্কৃতিক অনুষ্ঠানও থাকে। এবারও কলকাতার প্রেসিডেন্সি, আলিপুর এবং দমদম জেলে তা হয়েছে। তবে দমদম জেলে ওই অনুষ্ঠানটি পৃথক ভাবে বিকেলের দিকে করা হয়েছিল। যে হেতু সূর্যাস্তের মধ্যে অনুষ্ঠান শেষ করতে হবে, সে জন্য অনুষ্ঠানটি দুপুর আড়াইটেয় শুরু হয়। শেষ হয়েছে বিকেল সাড়ে পাঁচটায়। 
সেখানেই সকাল থেকে অন্য বন্দিদের সঙ্গে হাত লাগিয়ে মঞ্চ তৈরি থেকে শুরু করে যাবতীয় কাজ করেছেন দেবযানী। অনুষ্ঠানে দমদম জেলের বন্দিদের একটি দল স্বাধীনতার ধারণায় রায়বেঁশে নৃত্য পরিবেশন করেন। অন্য একটি দল করে গান-কবিতার একটি কোলাজ। সেখানেও কোরাসে গান গেয়েছেন দেবযানী।  
এমন সাংস্কৃতিক অনুষ্ঠানে অংশগ্রহণ করা দেবযানীর নতুন নয়। আলিপুর মহিলা জেলে থাকার সময়ে বন্দিদের সঙ্গে বিউটি পার্লারের প্রশিক্ষণ নিয়েছিলেন তিনি। পরে দমদম জেলে বন্দিদের ইংরেজি পড়ানোর কাজও করেছেন। এছাড়া, নাটক কিংবা বিভিন্ন সাংস্কৃতিক অনুষ্ঠানেও দেবযানীর প্রবল উত্সাহ রয়েছে বলে জানিয়েছেন দমদম জেলের কর্তারা। তবে জেলের এক কর্তা বলেন, দেবযানী এখানে সবচেয়ে বেশি কাজ করেন হাসপাতালে। নিয়মিত হাসপাতালে রোগীদের সেবা করা এবং নার্সের বিভিন্ন কাজ করেন দেবযানী। 
স্বাধীনতা দিবসের অনুষ্ঠানে দমদম জেলে বন্দিদের সঙ্গে অংশগ্রহণ করেছেন কারারক্ষী এবং জেলের অন্য কর্মীরাও। তবে তাঁদের অনুষ্ঠান হয়েছে বাইরে, সন্ধ্যায়। রাত সাড়ে ১০টা পর্যন্ত রক্ষী ও কর্মীদের নিয়ে তৈরি আট’টি দলের ফুটবল প্রতিযোগিতা হয়েছে।